கு.ப.ரா வின் கதைகளின் மையக்கரு என்னது ? இக்கேள்விக்கு இரண்டு விதமாக பதில் சொல்ல நினைக்கிறேன். ஒன்று காதல். மற்றொன்று வரலாறு. வரலாற்றுக் கதாபாத்திரங்களைக் கொண்டு அவர் கதைகளை புனைகிறார். இந்தக் கதைகள் எனக்கு பிடிக்கவில்லை. அதற்கு காரணம் வரலாற்றுக் கதைகள் அனைத்துமே நீதிக் கதைகள் போல இருக்கின்றன. கதையின் முடிவில் ஒரு நீதியை சொல்லியே முடிக்கிறார். அக்காலத்தில் அப்படி இருந்திருக்கக் கூடுமோ என்னும் எண்ணம் இருந்தது. அவரது பிற கதைகளில் இருக்கும் சுவாரஸ்யமும் கதை மட்டுமே செல்லும் போக்கும் அவரது எந்த ஒரு வரலாற்று மாந்தர்களைக் கொண்ட கதைகளிலும் காண முடியவில்லை. மேலும் வரலாற்றுக் கதைகளின் அளவு மிக சுருங்கியதாக இருக்கிறது. நிறைய கதைகள் முழுப்பிண்ணனியுடன் சொல்லியிருந்தால் அது நாவலாகவே வரக் கூடும். அவ்வளவு சாத்தியக்கூறுகள் இருக்கின்றன.